สผ.เพิ่มทุนฉลุยคุยจองล้น2เท่าจัดทัพหนี้ใหม่
ปตท.สผ. เพิ่มทุนได้เงินตามเป้า อวดผู้ถือหุ้นเดิมไม่รวม ปตท. จองล้น 2 เท่า ปีหน้าจัดโครงสร้างหนี้ใหม่ให้ยาวขึ้น และลดการกระจุกตัวในการชำระคืน
12 ธ.ค. 2555

ปตท.สผ. เพิ่มทุนได้เงินตามเป้า อวดผู้ถือหุ้นเดิมไม่รวม ปตท. จองล้น 2 เท่า ปีหน้าจัดโครงสร้างหนี้ใหม่ให้ยาวขึ้น และลดการกระจุกตัวในการชำระคืน 
นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม (PTTEP) เปิดเผยว่า ผู้ถือหุ้นเดิมไม่รวมบริษัท ปตท. (PTT) แสดงความจำนงจองซื้อหุ้นเพิ่มทุน 2 เท่าของสิทธิที่ได้รับ ส่วน ปตท.ใส่เงินเพิ่มทุนเข้ามาจำนวน 6.02 หมื่นล้านบาท เพื่อรักษาสัดส่วนการถือหุ้น 65% รวมแล้ว ปตท.สผ.ได้รับเงินจากการเพิ่มทุนครั้งนี้ 9.23 หมื่นล้านบาท หรือประมาณ 3,000 ล้านเหรียญสหรัฐ ถือว่าบรรลุตามเป้าหมาย
สำหรับแผนธุรกิจในปี 2556 และแผนการลงทุนในระยะ 5 ปีข้างหน้า เตรียมจะนำเสนอให้คณะกรรมการบริษัทพิจารณาในวันที่ 19 ธ.ค.นี้ ในเบื้องต้นคาดว่าปริมาณการผลิตน่าจะเพิ่มขึ้น 10% จากปีนี้ที่คาดว่าจะมีปริมาณการผลิต 3 แสนบาร์เรลต่อวัน ขณะที่ยอดขายนั้นน่าจะโตในอัตราใกล้เคียงกับปริมาณการผลิต โดยปีนี้คาดว่ายอดขายจะอยู่ที่ 2.75 แสนบาร์เรลต่อวัน 
น.ส.เพ็ญจันทร์ จริเกษม รองกรรมการผู้จัดการใหญ่ สายงานการเงินและการบัญชี PTTEP กล่าวว่า เงินเพิ่มทุนที่ได้นั้น แบ่งเป็น 1,500-1,600 ล้านเหรียญสหรัฐ จะนำไปชำระหนี้ระยะสั้นที่ได้กู้เพื่อซื้อหุ้นโคฟเอนเนอร์ยี ส่วนที่เหลือจะนำไปใช้เพื่อสำรวจเพิ่มปริมาณสำรอง
ในปี 2556 บริษัทเตรียมจัดโครงสร้างหนี้ใหม่ โดยอาจมีการคืนหนี้และระดมหนี้ใหม่ เป็นหนี้ระยะยาวมากขึ้น และลดการกระจุกตัวในการชำระหนี้เหมือนเช่นปัจจุบัน ซึ่งจะช่วยให้การบริหารหนี้มีความคล่องตัวมากขึ้น